CELEX: C2006/224/50
Language: da
Date: 2006-09-16 00:00:00
Title: Sag C-319/06: Sag anlagt den 20. juli 2006 — Kommissionen for De Europæiske Fællesskaber mod Storhertugdømmet Luxembourg

16.9.2006   
            
            
               DA
            
            
               Den Europæiske Unions Tidende
            
            
               C 224/26
            
         Sag anlagt den 20. juli 2006 — Kommissionen for De Europæiske Fællesskaber mod Storhertugdømmet Luxembourg
   (Sag C-319/06)
   (2006/C 224/50)
   Processprog: fransk
   Parter
   
      Sagsøger: Kommissionen for De Europæiske Fællesskaber (ved J. Enegren og G. Rozet, som befuldmægtigede)
   
      Sagsøgt: Storhertugdømmet Luxembourg
   Sagsøgerens påstande
   
               —
            
            
               Det fastslås, at Storhertugdømmet Luxembourg har tilsidesat sine forpligtelser i henhold til artikel 3, stk. 1 og 10, i direktiv 96/71/EF samt i artikel 49 EF og 50 EF, idet
               
                           1)
                        
                        
                           det har gjort gældende, at bestemmelserne i punkt 1, 2, 8 og 11 i artikel 1, stk. 1, i lov af 20. december 2002 udgør tilsynsbestemmelser, der berører grundlæggende nationale retsprincipper (ordre public),
                        
                     
                           2)
                        
                        
                           det ikke i denne lovs artikel 1, stk. 1, nr. 3, har foretaget en fuldstændig gennemførelse af bestemmelserne i artikel 3, stk. 1, litra a), i direktiv 96/71/EF (1),
                        
                     
                           3)
                        
                        
                           det i denne lovs artikel 7, stk. 1, har fastsat betingelser, der er formuleret således, at den fornødne klarhed til at garantere retssikkerheden mangler,
                        
                     
                           4)
                        
                        
                           og det i denne lovs artikel 8 bestemmer, at dokumenter, som er nødvendige til kontrolformål, opbevares af en ad hoc befuldmægtiget person, der er bosiddende i Luxembourg.
                        
                     
         
               —
            
            
               Storhertugdømmet Luxembourg tilpligtes at betale sagens omkostninger.
            
         Søgsmålsgrunde og væsentligste argumenter
   Med sit første klagepunkt foreholder Kommissionen i det væsentlige Storhertugdømmet Luxembourg, at det har anlagt en for vidtgående fortolkning af begrebet »grundlæggende retsprincipper« i artikel 3, stk. 10, første led, i direktiv 96/71/EF. Dette klagepunkt vedrører navnlig: 1) den af den nationale lovgiver fastsatte forpligtelse for arbejdsgiveren til kun at ansætte personale, med hvilket virksomhederne, der udstationerer arbejdstagere i Storhertugdømmet, har indgået en skriftlig ansættelseskontrakt eller har oprettet et dokument, som i henhold til direktiv 91/533/EØF (2) anses for ligestillet hermed, 2) den nationale forskrift vedrørende den automatiske tilpasning af lønnen til udviklingen i leveomkostningerne, 3) forskriften vedrørende regulering af deltidsansættelse og af tidsbegrænset ansættelse, og 4) forskriften vedrørende kollektive overenskomster.
   Med sit andet klagepunkt foreholder Kommissionen Storhertugdømmet Luxembourg, at det ikke foretaget en fuldstændig gennemførelse af artikel 3, stk. 1, litra a), i direktiv 96/71/EF, idet den nationale lovgivning begrænser begrebet »minimal hviletid« til ugentlig hviletid, og udelukker andre hviletidsperioder sådan som daglig hviletid og pauser.
   Endelig påberåber Kommissionen sig med sit tredje og fjerde klagepunkt en tilsidesættelse af artikel 49 EF og artikel 50 EF som følge af den forpligtelse, der påhviler virksomheder, hvis arbejdstagere permanent eller midlertidigt udfører arbejde i Luxembourg, til 1) »inden arbejdet påbegyndes«, »alene på forespørgsel« og »hurtigst muligt« at give de oplysninger, som er nødvendige for at føre kontrol, til Inspection du travail et des mines, og 2) at udpege en ad hoc befuldmægtiget person, der er bosiddende i Luxembourg, og som skal opbevare de dokumenter, der er nødvendige til at føre kontrol med de forpligtelser, der påhviler disse virksomheder.
   
      (1)  Europa-Parlamentet og Rådets Direktiv 96/71/EF af 16.12.1996 om udstationering af arbejdstagere som led i udveksling af tjenesteydelser (EFT L 18 af 21.1.1997, s. 1).
   
      (2)  Rådets direktiv af 14.10.1991 om arbejdsgiverens pligt til at underrette arbejdstageren om vilkårene for arbejdskontrakten eller ansættelsesforholdet (EFT L 288, s. 32).